Ciolacu: Îmi doresc ca România să fie poarta de investiții a statului Qatar în UE. Avem în analiză proiecte de peste 15 mld. de euro
Premierul Marcel Ciolacu a declarat miercuri, în cadrul declarațiilor comune cu E.S. Șeicul Mohammed bin Abdulrahman bin Jassim Al Thani, prim-ministrul Statului Qatar și ministru al Afacerilor Externe, că dorește ca România să fie poarta de investiții a statului Qatar în UE și că sunt în analiză proiecte cu o valoare totală de peste 15 miliarde de euro. Premierul a mai afirmat că a propus premierului din Qatar realizarea unui task force care să fie operaționalizat foarte repede, în maximum o lună de zile. Despre investiții, Ciolacu a subliniat că prioritatea este portul Constanța care a devenit cel mai important hub de distribuție la Marea Neagră pentru Europa Centrală și de Est, dar și proiectele de infrastructură precum dezvoltarea capacității Aeroportului Internațional din Timișoara, finanțarea construcției autostrăzii Comarnic-Brașov și modernizarea căii ferate Predeal-Brașov.